เอาแล้ว! กกพ.เผยโซลาร์ฟาร์มสหกรณ์ COD ไม่ถึงครึ่ง
เอาแล้ว! กกพ.เผยโซลาร์ฟาร์มสหกรณ์ COD ไม่ถึงครึ่ง หลังพบว่าขัดแย้งกับกลุ่มผู้สนับสนุนโครงการ -ปัญหาเรื่องที่ดินก่อสร้าง
9 มิ.ย. 2559

แหล่งข่าวคณะกรรมการกำกับกิจการพลังงาน (กกพ.) เปิดเผยว่า ผู้ที่ได้รับคัดเลือกให้ดำเนินโครงการผลิตไฟฟ้าแสงอาทิตย์ติดตั้งบนพื้นดินของกลุ่มสหกรณ์ภาคการเกษตร คาดว่าจะสามารถจ่ายไฟฟ้าเข้าระบบเชิงพาณิชย์ (COD) ภายในกำหนด 30 ธ.ค.59 ได้ไม่ถึงครึ่งหนึ่งที่ได้รับคัดเลือกทั้งหมดจำนวน 67 ราย กำลังการผลิตรวม 281.32 เมกะวัตต์ หลังเบื้องต้นพบว่ากลุ่มสหกรณ์ภาคการเกษตรหลายแห่งมีความขัดแย้งกับกลุ่มผู้สนับสนุนโครงการ รวมถึงบางแห่งมีปัญหาเรื่องที่ดินก่อสร้าง จนทำให้อาจต้องยกเลิกโครงการไปในที่สุด
โดย ภาคการเกษตรดังกล่าวจะต้องมาดำเนินการทำสัญญาขายไฟฟ้ากับการไฟฟ้าฝ่ายจำหน่ายที่รับซื้อ ได้แก่ การไฟฟ้าส่วนภูมิภาค (กฟภ.) และการไฟฟ้านครหลวง (กฟน.) ภายในเวลา 120 วัน นับจากวันที่รับหนังสือแจ้งผลการพิจารณารับซื้อไฟฟ้า หากไม่มีการลงนามในสัญญาฯ ภายในระยะเวลาที่กำหนดให้ถือว่าคำร้องและข้อเสนอขอขายไฟฟ้าเป็นอันยกเลิก ขณะที่ กกพ.ได้ประกาศผลการคัดเลือกอย่างเป็นทางการเมื่อวันที่ 26 เม.ย.ที่ผ่านมา
อนึ่ง กกพ.ได้ประกาศรายชื่อผู้ที่ได้รับคัดเลือกดำเนินโครงการผลิตไฟฟ้าแสงอาทิตย์ติดตั้งบนพื้นดินส่วนราชการและสหกรณ์ภาคการเกษตร (โซลาร์ฟาร์มส่วนราชการฯ) ระยะที่ 1 โดยการจับสลากมีทั้งสิ้น 67 รายกำลังการผลิตรวม 281.32 เมกะวัตต์ ซึ่งเป็นกลุ่มสหกรณ์ภาคการเกษตรทั้งหมด คาดว่าจะมีเม็ดเงินลงสู่เศรษฐกิจได้เกือบ 1.8 หมื่นล้านบาท โดยเป็นการดำเนินการในพื้นที่ของ กฟภ. จำนวน 61 โครงการ กำลังการผลิต  259.67 เมกะวัตต์ และพื้นที่ของกฟน.จำนวน 6 โครงการ กำลังการผลิตรวม 21.65 เมกะวัตต์
 